Klytaimnestra
Klytaimnestra, Klytaimestra, græsk mytologisk dronning i Mykene, datter af Tyndareos og Leda, tvilling til Helena. Mens hendes mand, kong Agamemnon, var i Troja, blev Aigisthos hendes elsker. Da Agamemnon vendte hjem, dræbte de ham. Læs mere om den mykenske sagnkreds.
Klytaimnestra er en af de store kvindeskikkelser i græsk litteratur, særligt i tragedien. Hendes rolle i mordet på Agamemnon skifter fra passiv accept af Aigisthos' planer (hos Homer) til, at hun (hos Aischylos) selv dræber sin ægtemand med et sværd. Sønnen Orestes og datteren Elektra hævner mordet ved at dræbe deres mor, et tema som Aischylos, Sofokles og Euripides udnytter til dybtgående psykologiske studier af forholdet mellem forældre og børn.